Document ID: 32014R1092

KOMISIJAS REGULA (ES) Nr. 1092/2014
(2014. gada 16. oktobris),
ar ko groza Eiropas Parlamenta un Padomes Regulas (EK) Nr. 1333/2008 II pielikumu attiecībā uz saldinātāju lietošanu dažās augļu vai dārzeņu pastās
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu,
tā kā:
(1)
Regulas (EK) Nr. 1333/2008 II pielikumā ir sniegts Savienības atļauto pārtikas piedevu saraksts un to lietošanas noteikumi.
(2)
Minēto Savienības atļauto pārtikas piedevu sarakstu var atjaunināt saskaņā ar Eiropas Parlamenta un Padomes Regulas (EK) Nr. 1331/2008 (2) 3. panta 1. punktā minēto vienoto procedūru vai nu pēc Komisijas iniciatīvas, vai pēc pieteikuma saņemšanas.
(3)
2014. gada 24. aprīlī tika iesniegts pieteikums, kurā tika lūgta atļauja izmantot saldinātājus visos produktos, kas ietilpst Regulas (EK) Nr. 1333/2008 II pielikumā iekļautajā pārtikas apakškategorijā 04.2.5.3 “Citas līdzīgas augļu vai dārzeņu pastas”. Minētajā apakškategorijā ietilpst augļu vai dārzeņu pastas, kas līdzīgas Padomes Direktīvā 2001/113/EK (3) definētajiem džemiem, želejām un marmelādēm. Pēc tam pieteikumu darīja pieejamu dalībvalstīm saskaņā ar Regulas (EK) Nr. 1331/2008 4. pantu.
(4)
Džemi, želejas un marmelādes ir aprakstīti un definēti Padomes Direktīvā 2001/113/EK. Džemiem, želejām un marmelādēm līdzīgas augļu vai dārzeņu pastas, kas ietilpst pārtikas apakškategorijā 04.2.5.3, var saturēt sastāvdaļas, kas nav minētas Direktīvas 2001/113/EK II pielikumā (piemēram, vitamīnus, minerālvielas un aromatizētājus).
(5)
Ar Regulas (EK) Nr. 1333/2008 II pielikumu saldinātājus aspartāmu (E 951), neotamu (E 961) un aspartāma-acesulfāma sāli (E 962) ir atļauts izmantot džemos, želejās un marmelādēs ar samazinātu enerģētisko vērtību, kā arī citās līdzīgās augļu pastās, piemēram, sviestmaižu pastās uz žāvētu augļu bāzes ar samazinātu enerģētisko vērtību vai bez pievienota cukura.
(6)
Ja minētos saldinātājus tiks atļauts izmantot arī visās citās līdzīgās augļu vai dārzeņu pastās ar samazinātu enerģētisko vērtību, tos būs iespējams izmantot līdzīgā veidā kā džemos, želejās un marmelādēs ar samazinātu enerģētisko vērtību.
(7)
Tā kā augļu vai dārzeņu pastas lieto kā alternatīvu džemiem, želejām un marmelādēm, saldinātāju izmantošana minētajās pastās nenozīmē, ka patērētāji tiem tiks papildus eksponēti, tāpēc to izmantošana nerada bažas par kaitīgumu.
(8)
Saskaņā ar Regulas (EK) Nr. 1331/2008 3. panta 2. punktu, lai atjauninātu Savienības atļauto pārtikas piedevu sarakstu, kas iekļauts Regulas (EK) Nr. 1333/2008 II pielikumā, Komisijai ir jālūdz Eiropas Pārtikas nekaitīguma iestādes atzinums, izņemot gadījumus, kad šādi atjauninājumi nevarētu nelabvēlīgi ietekmēt cilvēku veselību. Tā kā atļauja aspartāmu (E 951), neotamu (E 961) un aspartāma-acesulfāma sāli (E 962) izmantot arī citās līdzīgās augļu vai dārzeņu pastās ar samazinātu enerģētisko vērtību ir tāds minētā saraksta atjauninājums, kas nevarētu ietekmēt cilvēku veselību, Eiropas Pārtikas nekaitīguma iestādes atzinumu lūgt nav nepieciešams.
(9)
Tāpēc būtu attiecīgi jāgroza Regulas (EK) Nr. 1333/2008 II pielikums.
(10)
Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1333/2008 II pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 16. oktobrī

Labels: 0
3
17